LV Eiropas Savienības Oficiālais Vēstnesis C 99/30

Paziņojums par pretsubsīdiju procedūras sākšanu attiecībā uz Ķīnas Tautas Republikas izcelsmes krītota papīra importu

2010/C 99/13

Komisija saskaņā ar 10. pantu Padomes 2009. gada 11. jūnija Regulā (EK) Nr. 597/2009 par aizsardzību pret subsidētu importu no valstīm, kas nav Eiropas Kopienas dalībvalstis (1), (“pamatregula”), ir saņēmusi sūdzību, kurā apgalvots, ka Ķīnas Tautas Republikas izcelsmes krītota papīra imports tiek subsidēts, tādējādi nodarot būtisku kaitējumu Savienības ražošanas nozarei.

1. Sūdziba

Eiropas Krītotā papīra ražotāju asociācija (CEPIFINE) (“sūdzības iesniedzējs”) 2010. gada 4. martā iesniedza sūdzību to ražotāju vārdā, kuri pārstāv lielu daļu – šajā gadījumā vairāk nekā 25 % – no krītotā papīra kopējā ražošanas apjoma Savienībā.

2. Ražojums, uz kuru attiecas izmeklēšana

Ražojums, uz kuru attiecas šī izmeklēšana (turpmāk “ražojums, uz kuru attiecas izmeklēšana”), ir krītots papīrs, proti, papīrs vai kartons ar pārklājumu uz vienas vai uz abām pusēm (izņemot kraftpapīru vai kraftkartonu) loksnēs vai ruļļos, kura svars ir vienāds ar 70 g/m2 vai pārsniedz 70 g/m2, bet nepārsniedz 400 g/m2, un kura baltuma pakāpe ir lielāka par 84 (saskaņā ar standartu ISO 2470-1).

Ražojums, uz kuru attiecas izmeklēšana, nav ražojums ruļļos, ko izmanto ruļļpadeves presēs. Ruļļi, kas izmantojami ruļļpadeves presēs, ir ruļļi, kuru testēšanas rezultāts ar mainīta ātruma metodi saskaņā ar ISO testēšanas standartu ISO 3783:2006 attiecībā uz virsmas noturību, izmantojot IGT testeri (elektronisko modeli), ir mazāks par 30 N/m, mērot perpendikulāri padeves virzienam, un mazāks par 50 N/m, mērot padeves virzienā.

3. Apgalvojums par subsidēšanu

Ražojums, par kuru apgalvo, ka tas tiek subsidēts, ir Ķīnas Tautas Republikas (turpmāk arī “attiecīgā valsts”) izcelsmes ražojums, uz kuru attiecas izmeklēšana un ko patlaban klasificē ar KN kodu ex 4810 13 20, ex 4810 13 80, ex 4810 14 20, ex 4810 14 80, ex 4810 19 10, ex 4810 19 90, ex 4810 22 10, ex 4810 22 90, ex 4810 29 30, ex 4810 29 80, ex 4810 92 10, ex 4810 92 30, ex 4810 92 90, ex 4810 99 10, ex 4810 99 30 un ex 4810 99 90. Šie KN kodi sniegti vienīgi informācijai.

Tiek apgalvots, ka Ķīnas Tautas Republikas izcelsmes ražojuma, uz kuru attiecas izmeklēšana, izgatavotāji ir guvuši labumu no vairākām Ķīnas Tautas Republikas valdības piešķirtajām subsīdijām.

Subsīdijas cita starpā ir preferenciālas aizdevumu shēmas (politikas aizdevumi, kurus izsniedz valsts īpašumā esošas komercbankas un valdības politikas bankas, strauji augošu liela ienesīguma mežu programmas aizdevumi, procentu likmes subsīdijas mežsaimniecības aizdevumiem), ienākuma nodokļa programmas (atbrīvošana no ienākuma nodokļa vai tā samazināšana atbilstoši programmai pēc principa “divi bez maksas/trīs par puscenu”, vietēja atbrīvošana no ienākuma nodokļa vai tā samazināšana “produktīviem” uzņēmumiem ar ārvalstu kapitāla ieguldījumiem (FIE), ienākuma nodokļa samazināšana FIE, kuri iepērk iekšzemē ražotas iekārtas, ienākuma nodokļa samazināšana FIE, pamatojoties uz ģeogrāfisko atrašanās vietu, preferenciāla nodokļu politika attiecībā uz FIE, kuros pastiprināti izmanto tehnoloģiju vai zināšanas, preferenciāla nodokļu politika attiecībā uz FIE, kas ir augstās vai jaunās tehnoloģijas uzņēmumi, ienākuma nodokļa samazināšana augstās tehnoloģijas nozarēs Guangdong provincē, preferenciāla nodokļu politika pētniecībai un attīstībai FIE, ienākuma nodokļa kredīti uzņēmumiem ar iekšzemes īpašniekiem, kuri iepērk iekšzemē ražotas iekārtas, programma par eksporta orientētu FIE atbrīvošanu no ienākuma nodokļa, uzņēmumu ienākuma nodokļa atmaksas programma, lai reinvestētu FIE peļņu eksporta orientētos uzņēmumos), netiešo nodokļu un importa tarifu programmas (atbrīvošana no pievienotās vērtības nodokļa (PVN) un tarifiem par importētām iekārtām, PVN atlaides par iekšzemē ražotām iekārtām, iekšzemes PVN atmaksa uzņēmumiem, kuri atrodas Hainan ekonomiskās attīstības zonā (EAZ), atbrīvošana no pilsētas uzturēšanas un būvniecības nodokļiem un izglītības uzrēķiniem FIE, finansējumu programmas (finansējums mežsaimniecības stādījumu izveidei un apsaimniekošanai, valsts galveno tehnoloģiju modernizēšanas projekta fonds, aizdevumu procentu likmju subsīdijas nozīmīgiem rūpniecības tehnoloģijas reformu projektiem Wuhan, balvas īpaši pazīstamiem preču zīmoliem, finansējums uzņēmumiem, kuri sasniedz apgrozījumu RMB 10 mljrd. un īsteno trīs ievērojamus projektus, finansējums lieliem uzņēmumiem Jining pilsētā, finansējums programmām saskaņā ar 2007. gada zinātnes un tehnoloģijas attīstības plānu Shandong provincē, īpašs finansējums, lai veicinātu ārējo ekonomisko un tirdzniecības attīstību un izstrādātu ievērojamus ārvalstu ieguldījumu projektus Shandong provincē), valdības nodrošinātas preces un pakalpojumi par mazākām cenām nekā tirgus cenas (papīra ražošanai vajadzīgu ķīmisku vielu nodrošināšana, elektroenerģijas nodrošināšana, zemes izmantošanas tiesību piešķiršana) un ekonomiskās attīstības zonu programmas (Nanchang EAZ, Wuhan EAZ, Yangpu EAZ, Zhenjiang EAZ).

Tiek apgalvots, ka iepriekš minētās shēmas ir subsīdijas, jo tās ietver Ķīnas Tautas Republikas valdības vai citu reģionālo pārvalžu (tostarp publisku iestāžu) finansiālu ieguldījumu un nodrošina labumu saņēmējiem, t. i., tā ražojuma ražotājiem eksportētājiem, uz kuru attiecas izmeklēšana. Tiek arī apgalvots, ka tās ir saistītas ar eksporta darbību un/vai atkarīgas no iekšzemes materiālu izmantošanas pretstatā importētām precēm un/vai tiek piemērotas tikai noteiktiem uzņēmumiem un/vai ražojumiem un/vai reģioniem, tāpēc tās ir selektīvas un kompensējamas.

4. Apgalvojums par kaitējumu

Sūdzības iesniedzējs ir sniedzis pierādījumus par to, ka ražojuma, uz kuru attiecas izmeklēšana, imports no attiecīgās valsts kopumā ir palielinājies absolūtā izteiksmē un ka pieaugusi tā tirgus daļa.

Turklāt prima facie pierādījumi, ko sniedzis sūdzības iesniedzējs, liecina par to, ka importētā ražojuma, uz kuru attiecas izmeklēšana, apjomi un cenas, cita starpā, ir negatīvi ietekmējušas Savienības ražošanas nozares pārdotos daudzumus un cenas, tādējādi būtiski un negatīvi ietekmējot Savienības ražošanas nozares vispārējo darbību, finanšu stāvokli un nodarbinātību.

5. Procedūra

Apspriedusies ar padomdevēja komiteju un konstatējusi, ka sūdzību iesniegusi Savienības ražošanas nozare vai sūdzība iesniegta tās vārdā un ka ir pietiekami daudz pierādījumu, lai pamatotu procedūras sākšanu, Komisija ar šo sāk izmeklēšanu atbilstoši pamatregulas 10. pantam.

Izmeklēšanā noteiks, vai attiecīgās valsts izcelsmes ražojums, uz ko attiecas izmeklēšana, tiek subsidēts un vai šī subsidēšana ir radījusi kaitējumu Savienības ražošanas nozarei. Ja secinājumi būs apstiprinoši, izmeklēšanā tiks pārbaudīts, vai Savienības interesēs ir piemērot pasākumus.

5.1. Subsidēšanas noteikšanas procedūra

Ražojuma, uz kuru attiecas izmeklēšana, ražotāji eksportētāji (2) no attiecīgās valsts un attiecīgās valsts iestādes ir aicinātas piedalīties Komisijas izmeklēšanā.

5.1.1. Izmeklēšana attiecībā uz ražotājiem eksportētājiem

a) Pārbaude izlases veidā

Ievērojot to, ka šajā procedūrā varētu būt iesaistīts liels skaits attiecīgās valsts ražotāju eksportētāju, un lai pabeigtu izmeklēšanu noteiktajā termiņā, Komisija var ierobežot izmeklēšanā iesaistāmo ražotāju eksportētāju skaitu, atlasot pietiekamu skaitu ražotāju (šo procesu sauc arī par pārbaudi izlases veidā). Pārbaude izlases veidā tiks veikta saskaņā ar pamatregulas 27. pantu.

Lai Komisija varētu lemt, vai ir nepieciešama pārbaude izlases veidā, un vajadzības gadījumā veikt atlasi, visi ražotāji eksportētāji vai pārstāvji, kas darbojas šo ražotāju vārdā, tiek aicināti sazināties ar Komisiju. Šīm personām tas jāveic 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav norādīts citādi, iesniedzot Komisijai šādu informāciju par uzņēmumu vai uzņēmumiem:

— nosaukums, adrese, e-pasta adrese, tālruņa un faksa numurs un kontaktpersona,

— IP (no 2009. gada 1. janvāra līdz 2009. gada 31. decembrim) eksportam uz Savienību pārdotā ražojuma, uz kuru attiecas izmeklēšana, apgrozījums vietējā valūtā un apjoms tonnās katrai no 27 dalībvalstīm (3) atsevišķi un visām kopā,

— ražojuma, uz kuru attiecas izmeklēšana un kas no 2009. gada 1. janvāra līdz 2009. gada 31. decembrim pārdots iekšzemes tirgū, apgrozījums vietējā valūtā un apjoms tonnās,

— precīzs to uzņēmuma darbību apraksts, kas saistītas ar ražojumu, uz kuru attiecas izmeklēšana,

— visu to saistīto uzņēmumu (4) nosaukumi un precīzs darbību apraksts, kuri iesaistīti ražojuma, uz kuru attiecas izmeklēšana, izgatavošanā un/vai pārdošanā (eksportam un/vai vietējam tirgum),

— visa pārējā būtiskā informācija, kas Komisijai varētu būt noderīga, veidojot izlasi.

Ražotājiem eksportētājiem jānorāda arī, vai gadījumā, ja šīs personas netiek iekļautas izlasē, tās aizpildīšanai vēlas saņemt anketu un tādējādi pieprasīt individuālo subsīdijas normu saskaņā ar šā punkta b) daļu.

Sniedzot iepriekš minēto informāciju, uzņēmums piekrīt tā iespējamai iekļaušanai izlasē. Izlasē iekļautajiem uzņēmumiem būs jāaizpilda anketa un jāpiekrīt sniegto atbilžu pārbaudei uzņēmuma telpās (pārbaudei uz vietas). Ja uzņēmums norāda, ka nepiekrīt tā iespējamai iekļaušanai izlasē, tiks uzskatīts, ka uzņēmums nav sadarbojies izmeklēšanā. Konstatējumus attiecībā uz ražotājiem eksportētājiem, kas nesadarbojas, Komisija sagatavo, pamatojoties uz pieejamajiem faktiem, un izmeklēšanas rezultāts šai personai var būt nelabvēlīgāks nekā tad, ja tā būtu sadarbojusies.

Lai iegūtu informāciju, ko Komisija uzskata par nepieciešamu ražotāju eksportētāju izlases izveidei, tā sazinās ar attiecīgās eksportētājas valsts iestādēm un var arī sazināties ar zināmajām ražotāju eksportētāju apvienībām.

Visām ieinteresētajām personām, kas vēlas sniegt svarīgu informāciju par pārbaudi izlases veidā, izņemot iepriekš pieprasīto informāciju, tas jādara 21 dienas laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi.

Ja ir jāveido izlase, ražotāju eksportētāju atlasi var veikt, pamatojoties uz lielāko reprezentatīvo eksportam uz Savienību nosūtīto pārdevumu apjomu, ko atvēlētajā termiņā var pienācīgi izmeklēt. Komisija informēs visus zināmos ražotājus eksportētājus, attiecīgās eksportētājas valsts iestādes un ražotāju eksportētāju apvienības par to, kurus uzņēmumus ir paredzēts iekļaut izlasē.

Visiem ražotājiem eksportētājiem, kuri iekļauti izlasē, atbildes uz anketas jautājumiem būs jāsniedz 37 dienu laikā pēc datuma, kas norādīts paziņojumā par pārbaudi izlases veidā, ja vien nav noteikts citādi.

Uzņēmumi, kuri bija piekrituši iespējamai iekļaušanai izlasē, taču izlasē netika iekļauti, jāuzskata par uzņēmumiem, kas sadarbojās (“ražotāji eksportētāji, kas sadarbojās, bet nav iekļauti izlasē”). Neskarot šā punkta b) daļu, kompensācijas maksājums, ko var piemērot importam no ražotājiem eksportētājiem, kas sadarbojās, bet nav iekļauti izlasē, nepārsniegs vidējo svērto subsīdijas normu, kas noteikta izlasē iekļautajiem ražotājiem eksportētājiem.

b) Individuāla subsīdijas norma uzņēmumiem, kas nav iekļauti izlasē

Ražotāji eksportētāji, kas sadarbojās, bet nav iekļauti izlasē, saskaņā ar pamatregulas 27. panta 3. punktu var pieprasīt, lai Komisija noteiktu individuālās subsīdijas normas (“individuālā subsīdijas norma”). Ražotājiem eksportētājiem, kuri vēlas pieprasīt individuālo subsīdijas normu, saskaņā ar šā punkta a) daļu jāpieprasa anketa un pienācīgi aizpildīta tā jānosūta turpmāk norādītajā termiņā. Atbildes uz anketas jautājumiem jāsniedz 37 dienu laikā pēc datuma, kad publicēts paziņojums par pārbaudi izlases veidā, ja vien nav noteikts citādi.

Tomēr ražotājiem eksportētājiem, kuri pieprasa individuālu subsīdijas normu, jāzina, ka Komisija var pieņemt lēmumu nenoteikt individuālu subsīdijas normu, ja, piemēram, ražotāju eksportētāju skaits ir tik liels, ka šāda noteikšana būtu pārmērīgi apgrūtinoša un kavētu savlaicīgi pabeigt izmeklēšanu.

c) Sadarbība ar eksportētājvalsts iestādēm

Anketas nosūtīs arī attiecīgās eksportētājvalsts iestādēm.

5.1.2. Izmeklēšana attiecībā uz nesaistītiem importētājiem (5), (6)

Tā kā šajā procedūrā varētu būt iesaistīts liels skaits nesaistīto importētāju un lai pabeigtu izmeklēšanu noteiktajā termiņā, Komisija, veidojot izlasi, var ierobežot izmeklēšanā iesaistāmo importētāju skaitu līdz pietiekamam skaitam nesaistīto importētāju (šo procesu sauc arī par pārbaudi izlases veidā). Pārbaude izlases veidā tiks veikta saskaņā ar pamatregulas 27. pantu.

Lai Komisija varētu lemt, vai ir nepieciešama pārbaude izlases veidā, un vajadzības gadījumā varētu veikt atlasi, visi nesaistītie importētāji vai pārstāvji, kas darbojas nesaistīto importētāju vārdā, tiek aicināti sazināties ar Komisiju. Šīm personām tas jāveic 15 dienu laikā pēc šā paziņojuma publicēšanas dienas Eiropas Savienības Oficiālajā Vēstnesī, ja vien nav norādīts citādi, iesniedzot Komisijai šādu informāciju par uzņēmumu vai uzņēmumiem:

— nosaukums, adrese, e-pasta adrese, tālruņa un faksa numurs un kontaktpersona,

— precīzs to uzņēmuma darbību apraksts, kas saistītas ar ražojumu, uz kuru attiecas izmeklēšana,

— importētā attiecīgās valsts izcelsmes ražojuma, uz kuru attiecas izmeklēšana, importa un tālākpārdevumu Savienības tirgū apjoms un vērtība euro IP (no 2009. gada 1. janvāra līdz 2009. gada 31. decembrim),

— visu to saistīto uzņēmumu (7) nosaukumi un precīzs darbību apraksts, kuri iesaistīti ražojuma, uz kuru attiecas izmeklēšana, izgatavošanā un/vai pārdošanā,

— visa pārējā būtiskā informācija, kas Komisijai varētu būt noderīga, veidojot izlasi.

Sniedzot iepriekš minēto informāciju, uzņēmums piekrīt tā iespējamai iekļaušanai izlasē. Izlasē iekļautajiem uzņēmumiem būs jāaizpilda anketa un jāpiekrīt sniegto atbilžu pārbaudei uzņēmuma telpās (“pārbaudei uz vietas”). Ja uzņēmums norāda, ka nepiekrīt tā iespējamai iekļaušanai izlasē, tiks uzskatīts, ka uzņēmums nav sadarbojies izmeklēšanā. Komisijas konstatējumiem par importētājiem, kuri nesadarbojās, pamatā ir pieejamie fakti, un izmeklēšanas rezultāts šai personai var būt nelabvēlīgāks nekā tad, ja tā būtu sadarbojusies.

Lai iegūtu informāciju, kas nepieciešama nesaistītu importētāju izlases izveidei, Komisija var arī sazināties ar visām zināmajām importētāju apvienībām.

Visām ieinteresētajām personām, kas vēlas sniegt citu būtisku informāciju saistībā ar izlases veidošanu, izņemot iepriekš minēto informāciju, tā jāsniedz 21 dienas laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi.

Ja ir jāveido izlase, importētāju atlasi var veikt, pamatojoties uz lielāko reprezentatīvo pārdevumu apjomu Savienībā, kuru atvēlētajā termiņā var pienācīgi izmeklēt. Komisija informēs visus zināmos nesaistītos importētājus un importētāju apvienības par to, kuri uzņēmumi iekļauti izlasē.

Lai iegūtu informāciju, ko Komisija uzskata par vajadzīgu izmeklēšanai, tā nosūtīs anketas izlasē iekļautajiem nesaistītajiem importētājiem un visām zināmajām importētāju apvienībām. Šīm personām atbildes uz anketas jautājumiem jāsniedz 37 dienu laikā pēc datuma, kad publicēts paziņojums par pārbaudi izlases veidā, ja vien nav norādīts citādi. Aizpildītajā anketā cita starpā norāda informāciju par uzņēmuma(-u) struktūru, darbībām saistībā ar ražojumu, uz kuru attiecas izmeklēšana, kā arī par minētā ražojuma pārdošanas apjomiem.

5.2. Kaitējuma noteikšanas procedūra

Ar terminu “kaitējums” saprot Savienības ražošanas nozarei nodarītu būtisku kaitējumu vai iespējamu būtisku kaitējumu, vai šādas ražošanas nozares veidošanās būtisku aizkavēšanu. Kaitējumu nosaka, pamatojoties uz apstiprinošiem pierādījumiem, un objektīvi nosaka gan subsidētā importa apjomu un tā ietekmi uz cenām importētājvalstī, gan šāda importa turpmāko ietekmi uz Savienības ražošanas nozari. Lai noteiktu, vai Savienības ražošanas nozarei ir nodarīts būtisks kaitējums, Savienības ražotāji, kas izgatavo ražojumu, uz kuru attiecas izmeklēšana, ir aicināti piedalīties Komisijas veiktajā izmeklēšanā.

5.2.1. Izmeklēšana attiecībā uz Savienības ražotājiem

Tā kā šajā procedūrā varētu būt iesaistīts liels skaits Savienības ražotāju un lai pabeigtu izmeklēšanu noteiktajā termiņā, Komisija var ierobežot izmeklēšanā iesaistāmo Savienības ražotāju skaitu, atlasot pietiekamu skaitu Savienības ražotāju (šo procesu sauc arī par pārbaudi izlases veidā). Pārbaude izlases veidā tiks veikta saskaņā ar pamatregulas 27. pantu.

Lai Komisija varētu lemt, vai ir nepieciešama pārbaude izlases veidā, un vajadzības gadījumā veikt atlasi, visi Savienības ražotāji vai pārstāvji, kas darbojas šo ražotāju vārdā, tiek aicināti sazināties ar Komisiju. Šīm personām tas jāveic 15 dienu laikā pēc šā paziņojuma publicēšanas dienas Eiropas Savienības Oficiālajā Vēstnesī, ja vien nav norādīts citādi, iesniedzot Komisijai šādu informāciju par uzņēmumu vai uzņēmumiem:

— nosaukums, adrese, e-pasta adrese, tālruņa un faksa numurs un kontaktpersona,

— precīzs to uzņēmuma darbību apraksts, kas saistītas ar ražojumu, uz kuru attiecas izmeklēšana,

— ražojuma, uz kuru attiecas izmeklēšana, Savienības tirgū veikto pārdevumu vērtība euro IP (no 2009. gada 1. janvāra līdz 2009. gada 31. decembrim),

— ražojuma, uz kuru attiecas izmeklēšana, Savienības tirgū veikto pārdevumu apjoms tonnās IP (no 2009. gada 1. janvāra līdz 2009. gada 31. decembrim),

— ražojuma, uz kuru attiecas izmeklēšana IP (no 2009. gada 1. janvāra līdz 2009. gada 31. decembrim) saražotais apjoms tonnās,

— attiecīgajā valstī IP (no 2009. gada 1. janvāra līdz 2009. gada 31. decembrim) izgatavotā Savienībā importētā ražojuma, uz kuru attiecas izmeklēšana, apjoms tonnās, ja ir,

— visu to saistīto uzņēmumu (8) nosaukums un precīzs darbību apraksts, kuri iesaistīti ražojuma, uz kuru attiecas izmeklēšana, izgatavošanā (Savienībā vai attiecīgajā valstī) un/vai pārdošanā,

— visa pārējā būtiskā informācija, kas Komisijai varētu būt noderīga, veidojot izlasi.

Sniedzot iepriekš minēto informāciju, uzņēmums piekrīt tā iespējamai iekļaušanai izlasē. Izlasē iekļautajiem uzņēmumiem būs jāaizpilda anketa un jāpiekrīt sniegto atbilžu pārbaudei uzņēmuma telpās (“pārbaudei uz vietas”). Ja uzņēmums norāda, ka nepiekrīt tā iespējamai iekļaušanai izlasē, tiks uzskatīts, ka uzņēmums nav sadarbojies izmeklēšanā. Konstatējumus attiecībā uz Savienības ražotājiem, kas nesadarbojas, Komisija sagatavo, pamatojoties uz pieejamajiem faktiem, un izmeklēšanas rezultāts šai personai var būt nelabvēlīgāks nekā tad, ja tā būtu sadarbojusies.

Lai iegūtu informāciju, ko Komisija uzskata par nepieciešamu Savienības ražotāju izlases izveidei, tā var arī sazināties ar visām zināmajām Savienības ražotāju apvienībām.

Visām ieinteresētajām personām, kas vēlas sniegt citu būtisku informāciju saistībā ar izlases veidošanu, izņemot iepriekš minēto informāciju, tā jāsniedz 21 dienas laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi.

Ja ir jāveido izlase, Savienības ražotāju atlasi var veikt, pamatojoties uz lielāko reprezentatīvo pārdevumu apjomu Savienībā, kuru atvēlētajā termiņā var pienācīgi izmeklēt. Komisija informēs visus zināmos Savienības ražotājus un ražotāju apvienības par to, kurus uzņēmumus ir paredzēts iekļaut izlasē.

Lai iegūtu informāciju, ko Komisija uzskata par vajadzīgu izmeklēšanai, tā nosūtīs anketas izlasē iekļautajiem Savienības ražotājiem un visām zināmajām Savienības ražotāju apvienībām. Šīm personām aizpildītās anketas jāiesniedz 37 dienu laikā pēc izlases paziņošanas, ja vien nav norādīts citādi. Aizpildītajā anketā cita starpā norāda informāciju par uzņēmuma(-u) struktūru, finansiālo stāvokli, darbībām saistībā ar ražojumu, uz kuru attiecas izmeklēšana, kā arī par minētā ražojuma pārdošanas apjomiem un ražošanas izmaksām.

5.3. Savienības interešu novērtēšanas procedūra

Ja tiks konstatēta subsidēšana un tās izraisītais kaitējums, tiks pieņemts lēmums par to, vai kompensēšanas pasākumu pieņemšana nav pretrunā Savienības interesēm atbilstoši pamatregulas 31. pantam. Savienības ražotāji, importētāji un to pārstāvju apvienības, reprezentatīvie lietotāji un reprezentatīvās patērētāju organizācijas tiek aicinātas pieteikties 15 dienu laikā pēc šā paziņojuma publicēšanas dienas Eiropas Savienības Oficiālajā Vēstnesī, ja vien nav noteikts citādi. Lai piedalītos izmeklēšanā, reprezentatīvajām patērētāju organizācijām tādā pašā termiņā jāpierāda, ka starp šo organizāciju darbību un ražojumu, uz kuru attiecas izmeklēšana, ir objektīva saistība.

Personas, kuras piesakās iepriekšminētajā termiņā, 37 dienu laikā no dienas, kad Eiropas Savienības Oficiālajā Vēstnesī publicēts šis paziņojums, ja vien nav norādīts citādi, var informēt Komisiju par to, vai piemērot pasākumu ir Savienības interesēs. Šo informāciju var sniegt brīvi izvēlētā formā vai, aizpildot anketu, kuru ir izstrādājusi Komisija. Jebkura saskaņā ar pamatregulas 31. pantu sniegtā informācija tiks ņemta vērā tikai tad, ja, to iesniedzot, tā būs pamatota ar faktiem.

5.4. Cita rakstiski iesniegta informācija

Ievērojot šā paziņojuma noteikumus, ar šo visas ieinteresētās personas tiek aicinātas darīt zināmu savu viedokli, kā arī sniegt informāciju un apstiprinošus pierādījumus. Šī informācija un pierādījumi, ar ko tā pamatota, jāsaņem Komisijā 37 dienu laikā no dienas, kad Eiropas Savienības Oficiālajā Vēstnesī publicēts šis paziņojums, ja vien nav norādīts citādi.

5.5. Uzklausīšanas iespēja, ko nodrošina Komisijas izmeklēšanas dienesti

Visas ieinteresētās personas var lūgt, lai Komisijas izmeklēšanas dienesti tās uzklausa. Šādi pieprasījumi vienmēr jāiesniedz rakstiski, norādot konkrētā pieprasījuma iemeslus. Pieprasījums uzklausīt par jautājumiem attiecībā uz izmeklēšanas sākumposmu jāiesniedz 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav norādīts citādi. Vēlāk uzklausīšanas pieprasījums jāiesniedz termiņā, kuru Komisija norādījusi, sazinoties ar iesaistītajām personām.

5.6. Rakstisku dokumentu iesniegšanas un aizpildītu anketu un korespondences nosūtīšanas kārtība

Visi ieinteresēto personu iesniegtie dokumenti, tostarp informācija attiecībā uz izlases izveidi, kopā ar anketām un to precizējumiem jāiesniedz rakstveidā gan papīra, gan elektroniskā veidā, un tajos jābūt norādītam attiecīgās ieinteresētās personas nosaukumam, adresei, e-pasta adresei, tālruņa un faksa numuram. Ja ieinteresētajai personai tehnisku iemeslu dēļ nav iespējams informāciju un pieprasījumus iesniegt elektroniski, šai personai nekavējoties jāinformē Komisija.

Visai informācijai, ko rakstiski iesniedz ieinteresētās personas, ieskaitot šajā paziņojumā pieprasīto informāciju, atbildes uz anketas jautājumiem un saraksti, kas jāapstrādā konfidenciāli, jābūt ar norādi “Limited” (9).

Ieinteresētajām personām, kuras sniedz informāciju ar norādi “Limited”, saskaņā ar pamatregulas 29. panta 2. punktu jāsagatavo nekonfidenciāls šīs informācijas kopsavilkums ar norādi “For inspection by interested parties”. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību. Ja ieinteresētā persona, kas iesniedz konfidenciālu informāciju, nesagatavo tās nekonfidenciālu kopsavilkumu un neiesniedz to noteiktajā veidā un kvalitātē, šādu informāciju var neņemt vērā.

Komisijas adrese sarakstei:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fakss +32 22956505

6. Nesadarbošanās

Gadījumos, kad kāda ieinteresētā persona liedz piekļuvi nepieciešamajai informācijai vai nesniedz to noteiktajā termiņā, vai ievērojami kavē izmeklēšanu, saskaņā ar pamatregulas 28. pantu drīkst sagatavot pagaidu vai galīgu labvēlīgu vai nelabvēlīgu konstatējumu, pamatojoties uz pieejamajiem faktiem.

Ja tiek konstatēts, ka ieinteresētā persona ir sniegusi nepatiesu vai maldinošu informāciju, šo informāciju var neņemt vērā un izmantot pieejamos faktus.

Ja kāda ieinteresētā persona nesadarbojas vai sadarbojas tikai daļēji un tāpēc konstatējumi saskaņā ar pamatregulas 28. pantu ir pamatoti ar pieejamajiem faktiem, šai personai iznākums var būt mazāk labvēlīgs nekā tad, ja tā būtu sadarbojusies.

7. Uzklausīšanas amatpersona

Ieinteresētās personas var lūgt Tirdzniecības ģenerāldirektorāta uzklausīšanas amatpersonas iesaistīšanos. Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata pieprasījumus atļaut piekļuvi lietai, strīdus par dokumentu konfidencialitāti, pieprasījumus pagarināt termiņu un trešo personu uzklausīšanas pieprasījumus. Uzklausīšanas amatpersona var rīkot uzklausīšanu atsevišķai ieinteresētai personai un darboties kā vidutājs, lai ieinteresētās personas tiesības uz aizsardzību tiktu pilnībā ievērotas.

Uzklausīšanas pieprasījums rakstiski jāiesniedz uzklausīšanas amatpersonai, norādot konkrētā pieprasījuma iemeslus. Pieprasījums uzklausīt par jautājumiem attiecībā uz izmeklēšanas sākumposmu jāiesniedz 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav norādīts citādi. Turklāt uzklausīšanas pieprasījums jāiesniedz termiņā, ko Komisija noteikusi saziņā ar ieinteresētajām personām.

Uzklausīšanas amatpersona nodrošinās arī iespēju piedalīties uzklausīšanā, kurā iesaistītas personas, lai tiktu pārstāvēti dažādi viedokļi un piedāvāti atspēkojoši argumenti par jautājumiem, kas, cita starpā, attiecas uz subsidēšanu, kaitējumu, cēloņsakarību un Savienības interesēm. Šāda uzklausīšana parasti notiek vēlākais ceturtās nedēļas beigās pēc pagaidu konstatējumu paziņošanas.

Papildu informāciju un kontaktinformāciju ieinteresētās personas var skatīt uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē (http://ec.europa.eu/trade/issues/respectrules/ho/index_en.htm).

8. Izmeklēšanas grafiks

Izmeklēšanu atbilstoši pamatregulas 11. panta 9. punktam pabeigs 13 mēnešu laikā pēc šā paziņojuma publicēšanas dienas Eiropas Savienības Oficiālajā Vēstnesī. Saskaņā ar pamatregulas 12. panta 1. punkta otro daļu pagaidu pasākumus var noteikt ne vēlāk kā 9 mēnešu laikā no dienas, kad Eiropas Savienības Oficiālajā Vēstnesī publicēts šis paziņojums.

9. Personas datu apstrāde

Šajā izmeklēšanā iegūtos personas datus apstrādās saskaņā ar Eiropas Parlamenta un Padomes Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (10).

(1) OV L 188, 18.7.2009., 93. lpp.

(2) Ražotājs eksportētājs ir ikviens uzņēmums attiecīgajā valstī, kas ražo un tieši vai ar trešās personas starpniecību eksportē ražojumu, uz kuru attiecas izmeklēšana, uz Savienības tirgu, ieskaitot visus saistītos uzņēmumus, kas iesaistīti attiecīgā ražojuma ražošanā, pārdošanā iekšzemes tirgū vai eksportēšanā. Eksportētājiem, kuri nav ražotāji, individuālo maksājuma likmi parasti nepiemēro.

(3) Eiropas Savienības 27 dalībvalstis ir Apvienotā Karaliste, Austrija, Beļģija, Bulgārija, Čehija, Dānija, Francija, Grieķija, Igaunija, Itālija, Īrija, Kipra, Latvija, Lietuva, Luksemburga, Malta, Nīderlande, Polija, Portugāle, Rumānija, Slovākija, Slovēnija, Somija, Spānija, Ungārija, Vācija, Zviedrija.

(4) Saskaņā ar 143. pantu Komisijas Regulā (EEK) Nr. 2454/93 par Kopienas Muitas kodeksa izveidi personas uzskata par saistītām tikai tad, ja: a) kāda persona ir citas personas uzņēmuma valdes loceklis vai administratīvs vadītājs; b) personas ir juridiski atzīti uzņēmējdarbības partneri; c) personas ir darba devējs un darba ņēmējs; d) kādai personai tieši vai netieši pieder, tā kontrolē vai tur 5 % vai vairāk nesamaksāto balsstiesīgo akciju vai daļu vai gan vienas, gan otras; e) viena no personām tieši vai netieši kontrolē otru; f) abas personas tieši vai netieši kontrolē kāda trešā persona; g) abas personas kopā tieši vai netieši kontrolē kādu trešo personu; vai h) personas ir vienas ģimenes locekļi. Par vienas ģimenes locekļiem uzskata tikai tādas personas, kuru starpā pastāv šāda radniecība: i) vīrs un sieva, ii) tēvs vai māte un bērns, iii) brālis un māsa (vai pusbrālis un pusmāsa), iv) vectēvs vai vecāmāte un mazbērns, v) tēva vai mātes brālis vai māsa un brāļa vai māsas bērns, vi) vīra vai sievas tēvs vai māte un znots vai vedekla, vii) svainis un svaine. (OV L 253, 11.10.1993., 1. lpp.). Šajā kontekstā termins “persona” attiecas gan uz fizisku, gan juridisku personu.

(5) Izlasē var iekļaut tikai tādus importētājus, kas nav saistīti ar ražotājiem eksportētājiem. Importētājiem, kas ir saistīti ar ražotājiem eksportētājiem, jāaizpilda šiem ražotājiem eksportētājiem paredzētās anketas 1. pielikums. Saistītās personas definīciju sk. 4. zemsvītras piezīmē.

(6) Nesaistīto importētāju sniegto informāciju var izmantot arī saistībā ar visiem šīs izmeklēšanas aspektiem, izņemot subsidēšanas noteikšanu.

(7) Saistītās personas definīciju sk. 4. zemsvītras piezīmē.

(8) Saistītās personas definīciju sk. 4. zemsvītras piezīmē.

(9) Tas ir konfidenciāls dokuments saskaņā ar Padomes Regulas (EK) Nr. 597/2009 29. pantu (OV L 188, 18.7.2009., 93. lpp.) un 12. pantu PTO Nolīgumā par subsīdijām un kompensācijas pasākumiem. Tas ir aizsargāts atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(10) OV L 8, 12.1.2001., 1. lpp.